P9_TA(2022)0034

Implimentazzjoni tas-Sitt Direttiva tal-VAT

Riżoluzzjoni tal-Parlament Ewropew tas-16 ta' Frar 2022 dwar l-implimentazzjoni tas-Sitt Direttiva tal-VAT: X'inhu meħtieġ biex titnaqqas id-diskrepanza tal-VAT fl-UE? (2020/2263(INI))

(2022/C 342/10)

Il-Parlament Ewropew,

— wara li kkunsidra l-Artikoli 4 u 14 tat-Trattat dwar l-Unjoni Ewropea,

— wara li kkunsidra l-Artikolu 113 tat-Trattat dwar il-Funzjonament tal-Unjoni Ewropea (TFUE),

— wara li kkunsidra s-Sitt Direttiva tal-Kunsill 77/388/KEE tas-17 ta' Mejju 1977 bit-titolu “L-Armonizzazzjoni tal-liġijiet tal-Istati Membri dwar taxxi fuq id-dħul mill-bejgħ – Sistema komuni ta' taxxa fuq il-valur miżjud: bażi uniformi ta' stima” (1) (is-Sitt Direttiva tal-VAT),

— wara li kkunsidra d-Direttiva tal-Kunsill 2006/112/KE tat-28 ta' Novembru 2006 dwar is-sistema komuni ta' taxxa fuq il-valur miżjud (2) (id-Direttiva tal-VAT),

— wara li kkunsidra d-Direttiva tal-Kunsill (UE) 2017/2455 tal-5 ta' Diċembru 2017 li temenda d-Direttiva 2006/112/KE u d-Direttiva 2009/132/KE fir-rigward ta' ċerti obbligi tat-taxxa fuq il-valur miżjud għall-provvisti ta' servizzi u għall-bejgħ mill-bogħod ta' oġġetti (3),

— wara li kkunsidra d-Direttiva tal-Kunsill (UE) 2018/1910 tal-4 ta' Diċembru 2018 li temenda d-Direttiva 2006/112/KE fir-rigward tal-armonizzazzjoni u s-simplifikazzjoni ta' ċerti regoli tas-sistema tat-taxxa fuq il-valur miżjud għat-tassazzjoni tal-kummerċ bejn l-Istati Membri (4),

— wara li kkunsidra d-Direttiva tal-Kunsill (UE) 2019/1995 tal-21 ta' Novembru 2019 li temenda d-Direttiva 2006/112/KE fir-rigward tad-dispożizzjonijiet relatati ma' bejgħ b'distanza ta' merkanzija u ċerti provvisti domestiċi ta' merkanzija (5),

— wara li kkunsidra d-Direttiva tal-Kunsill (UE) 2020/285 tat-18 ta' Frar 2020 li temenda d-Direttiva 2006/112/KE dwar is-sistema komuni ta' taxxa fuq il-valur miżjud fir-rigward tal-iskema speċjali għall-impriżi ż-żgħar u r-Regolament (UE) Nru 904/2010 fir-rigward tal-kooperazzjoni amministrattiva u l-iskambju ta' informazzjoni għall-finijiet tal-monitoraġġ tal-applikazzjoni korretta tal-iskema speċjali għall-impriżi ż-żgħar (6),

— wara li kkunsidra d-Direttiva tal-Kunsill (UE) 2020/284 tat-18 ta' Frar 2020 li temenda d-Direttiva 2006/112/KE rigward l-introduzzjoni ta' ċerti rekwiżiti għall-fornituri ta' servizzi ta' pagament (7),

— wara li kkunsidra r-Regolament ta' Implimentazzjoni tal-Kunsill (UE) Nru 282/2011 tal-15 ta' Marzu 2011 li jistabbilixxi miżuri ta' implimentazzjoni fir-rigward tad-Direttiva 2006/112/KE dwar is-sistema komuni ta' taxxa fuq il-valur miżjud (8),

— wara li kkunsidra r-Regolament tal-Kunsill (UE) 2017/2454 tal-5 ta' Diċembru 2017 li jemenda r-Regolament (UE) Nru 904/2010 dwar il-kooperazzjoni amministrattiva u l-ġlieda kontra l-frodi fil-qasam tat-taxxa fuq il-valur miżjud (9),

— wara li kkunsidra r-Regolament ta' Implimentazzjoni tal-Kunsill (UE) 2017/2459 tal-5 ta' Diċembru 2017 li jemenda r-Regolament ta' Implimentazzjoni (UE) Nru 282/2011 li jistabbilixxi miżuri ta' implimentazzjoni fir-rigward tad-Direttiva 2006/112/KE dwar is-sistema komuni ta' taxxa fuq il-valur miżjud (10),

— wara li kkunsidra r-Regolament tal-Kunsill (UE) 2018/1541 tat-2 ta' Ottubru 2018 li jemenda r-Regolamenti (UE) Nru 904/2010 u (UE) 2017/2454 dwar il-kooperazzjoni amministrattiva fil-qasam tat-taxxa fuq il-valur miżjud (11),

— wara li kkunsidra r-Regolament ta' Implimentazzjoni tal-Kunsill (UE) 2019/2026 tal-21 ta' Novembru 2019 li jemenda r-Regolament ta' Implimentazzjoni (UE) Nru 282/2011 fir-rigward ta' provvisti ta' merkanzija jew servizzi ffaċilitati permezz ta' interfaċċi elettroniċi u l-iskemi speċjali għal persuni taxxabbli li jipprovdu servizzi lil persuni mhux taxxabbli, li jbigħu b'distanza merkanzija u xi provvisti domestiċi ta' merkanzija (12),

— wara li kkunsidra r-Regolament ta' Implimentazzjoni tal-Kummissjoni (UE) 2020/194 tat-12 ta' Frar 2020 li jistabbilixxi regoli dettaljati għall-applikazzjoni tar-Regolament tal-Kunsill (UE) Nru 904/2010 fir-rigward ta' skemi speċjali għal persuni taxxabbli li jipprovdu servizzi lil persuni mhux taxxabbli, li jbigħu b'distanza oġġetti u ċerti provvisti domestiċi ta' oġġetti (13), li għandu x'jaqsam mal-pakkett tal-VAT fuq il-kummerċ elettroniku,

— wara li kkunsidra r-Regolament (UE) 2021/847 tal-Parlament Ewropew u tal-Kunsill tal-20 ta' Mejju 2021 li jistabbilixxi l-programm “Fiscalis” għall-kooperazzjoni fil-qasam tat-tassazzjoni u li jħassar ir-Regolament (UE) Nru 1286/2013 (14),

— wara li kkunsidra l-proposta għal direttiva tal-Kunsill li temenda d-Direttiva 2006/112/KE dwar ir-rati tat-taxxa fuq il-valur miżjud (COM(2018)0020),

— wara li kkunsidra l-proposta għal direttiva tal-Kunsill li temenda d-Direttiva 2006/112/KE dwar is-sistema komuni ta' taxxa fuq il-valur miżjud rigward l-iskema speċjali għall-impriżi ż-żgħar (COM(2018)0021),

— wara li kkunsidra l-proposta għal direttiva tal-Kunsill li temenda d-Direttiva 2006/112/KE rigward l-introduzzjoni tal-miżuri tekniċi dettaljati għat-tħaddim tas-sistema definittiva tal-VAT għat-tassazzjoni ta' kummerċ bejn l-Istati Membri (COM(2018)0329) (15),

— wara li kkunsidra l-komunikazzjoni tal-Kummissjoni tas-6 ta' Diċembru 2011 bit-titolu “Il-Futur tal-VAT: Lejn sistema tal-VAT aktar sempliċi, robusta u effiċjenti mfassla għas-suq uniku” (COM(2011)0851),

— wara li kkunsidra l-komunikazzjoni tal-Kummissjoni tal-4 ta' Ottubru 2017 bit-titolu “Dwar is-segwitu għall-Pjan ta' Azzjoni dwar il-VAT: Lejn żona unika tal-VAT fl-UE – Wasal iż-żmien li naġixxu” (COM(2017)0566),

— wara li kkunsidra il-pjan ta' azzjoni tal-Kummissjoni tas-7 ta' April 2016 bit-titolu “Lejn żona unika tal-VAT fl-UE – Iż-żmien biex niddeċiedu” (COM(2016)0148),

— wara li kkunsidra l-pożizzjoni tiegħu tat-12 ta' Frar 2019 dwar il-proposta għal direttiva tal-Kunsill li temenda d-Direttiva 2006/112/KE rigward l-introduzzjoni tal-miżuri tekniċi dettaljati għat-tħaddim tas-sistema definittiva tal-VAT għat-tassazzjoni ta' kummerċ bejn l-Istati Membri (16),

— wara li kkunsidra l-pożizzjoni tiegħu tal-10 ta' Marzu 2021 dwar il-proposta għal direttiva tal-Kunsill li temenda d-Direttiva 2011/16/UE dwar il-kooperazzjoni amministrattiva fil-qasam tat-tassazzjoni (17),

— wara li kkunsidra l-pożizzjoni tiegħu tad-19 ta' Mejju 2021 dwar il-pożizzjoni tal-Kunsill fl-ewwel qari għall-adozzjoni ta' regolament tal-Parlament Ewropew u tal-Kunsill li jistabbilixxi l-programm “Fiscalis” għall-kooperazzjoni fil-qasam tat-tassazzjoni u li jħassar ir-Regolament (UE) Nru 1286/2013 (06116/1/2021 – C9-0179/2021 – 2018/0233(COD)) (18),

— wara li kkunsidra r-riżoluzzjoni tiegħu tat-13 ta' Ottubru 2011 dwar il-futur tal-VAT (19),

— wara li kkunsidra r-riżoluzzjoni tiegħu tal-24 ta' Novembru 2016 bit-titolu “Lejn sistema definittiva ta' VAT u l-ġlieda kontra l-frodi tal-VAT” (20),

— wara li kkunsidra r-riżoluzzjoni tiegħu tas-26 ta' Marzu 2019 dwar il-kriminalità finanzjarja, l-evażjoni tat-taxxa u l-evitar tax-taxxa (21),

— wara li kkunsidra r-riżoluzzjoni tiegħu tal-20 ta' Mejju 2021 bit-titolu “It-tiswir tal-futur diġitali tal-Ewropa: it-tneħħija tal-ostakli għall-funzjonament tas-suq uniku diġitali u t-titjib tal-użu tal-IA għall-konsumaturi Ewropej” (22),

— wara li kkunsidra r-riżoluzzjoni tiegħu tas-16 ta' Settembru 2021 bit-titolu “L-implimentazzjoni tar-rekwiżiti tal-UE għall-iskambju ta' informazzjoni dwar it-taxxa: il-progress, it-tagħlimiet miksuba u l-ostakli li jridu jingħelbu” (23),

— wara li kkunsidra l-istudju tat-30 ta' Awwissu 2021 bit-titolu “Id-diskrepanza tal-VAT, ir-rati mnaqqsa tal-VAT u l-impatt tagħhom fuq l-ispejjeż tal-konformità għan-negozji u għall-konsumaturi” abbozzat mid-DIW Econ u ppubblikat mid-Direttorat Ġenerali għas-Servizzi ta' Riċerka Parlamentari tal-Parlament,

— wara li kkunsidra l-Opinjoni Nru 11/2020 tal-Qorti tal-Awdituri (maħruġa skont l-Artikoli 287(4) u 322(2) tat-TFUE) tal-11 ta' Diċembru 2020 dwar l-abbozz ta' Regolament tal-Kunsill (UE, Euratom) li jemenda r-Regolament (KEE, Euratom) Nru 1553/89 dwar l-arranġamenti uniformi definittivi għall-ġbir ta' riżorsi proprji li jakkumulaw mit-taxxa tal-valur miżjud,

— wara li kkunsidra r-Rapport Speċjali Nru 12/2019 tal-Qorti Ewropea tal-Awdituri tas-16 ta' Lulju 2019 bit-titolu “Kummerċ elettroniku: ħafna mill-isfidi relatati mal-ġbir tal-VAT u d-dazji doganali għad iridu jiġu riżolti”,

— wara li kkunsidra l-konsultazzjoni pubblika miftuħa bejn it-8 ta' Frar 2021 u t-3 ta' Mejju 2021 bit-titolu “Regoli tal-VAT għas-servizzi finanzjarji u tal-assigurazzjoni – rieżami”,

— wara li kkunsidra l-Artikolu 54 tar-Regoli ta' Proċedura tiegħu, kif ukoll l-Artikolu 1(1)(e) u l-Anness 3 tad-deċiżjoni tal-Konferenza tal-Presidenti tat-12 ta' Diċembru 2002 dwar il-proċedura għall-għoti ta' awtorizzazzjoni għat-tħejjija ta' rapporti fuq inizjattiva proprja,

— wara li kkunsidra r-rapport tal-Kumitat għall-Affarijiet Ekonomiċi u Monetarji (A9-0355/2021),

A. billi fl-1977, il-Kunsill adotta s-Sitt Direttiva tal-VAT li kellha l-għan li tikseb bażi tat-taxxa uniformi li għaliha kellhom jiġu applikati rati armonizzati; billi, dak iż-żmien, l-Istati Membri kollha kienu diġà adottaw sistema komuni tat-taxxa fuq il-valur miżjud skont l-ewwel (24) u t-tieni (25) Direttivi tal-Kunsill tal-11 ta' April 1967 dwar l-armonizzazzjoni tal-liġijiet tal-Istati Membri relatati mat-taxxi fuq il-fatturat; billi l-Istati Membri ddeċidew li jgħaddu minn perjodu ta' tranżizzjoni biex jiksbu dan, li minn dakinhar ġie estiż;

B. billi d-Direttiva tal-VAT tirriformula u tħassar is-Sitt Direttiva dwar il-VAT, fl-interessi taċ-ċarezza; billi tipprevedi li r-regoli tranżitorji jeħtiġilhom jiġu sostitwiti b'sistema definittiva bbażata fuq it-tassazzjoni fl-Istat Membru ta' oriġini; billi s-sistema tranżitorja hija kumplessa, fiha nuqqasijiet u hija strutturalment vulnerabbli għall-frodi;

C. billi l-ġbir tal-VAT huwa primarjament ir-responsabbiltà ta' kull Stat Membru;

D. billi fl-2013, inbdiet reviżjoni maġġuri biex tiġi introdotta sistema definittiva bbażata fuq il-prinċipju tad-destinazzjoni, li tkun inqas vulnerabbli għall-frodi (26); billi l-prinċipju tad-destinazzjoni jimplika li l-VAT jintbagħat lill-Istat Membru tal-konsum finali;

E. billi l-proposta għal direttiva adottata fil-25 ta' Mejju 2018 tintroduċi miżuri dettaljati għas-sistema definittiva tal-VAT għall-kummerċ intra-UE ta' merkanzija bejn in-negozji u ttemm is-sistema “tranżitorja” (27); billi l-Parlament adotta l-pożizzjoni tiegħu fit-12 ta' Frar 2019; billi l-Kunsill għadu ma ddeċidiex fuq dik tiegħu; billi dan l-imblokk ta' deċiżjoni qed idewwem deċiżjonijiet importanti dwar l-adattament tal-VAT għall-isfidi li se niffaċċjaw matul l-irkupru tal-ekonomija tal-UE u billi n-nuqqas ta' azzjoni jfisser li lakuni li jistgħu jippermettu li tikber id-diskrepanza tal-VAT ma nagħlqux;

F. billi d-diskrepanza tal-VAT fl-UE niżlet minn 20 % fl-2009 għal 10 % fl-2019, bi stimi preliminari f'dak iż-żmien li kienu jindikaw li d-diskrepanza tista' tinżel taħt EUR 130 biljun; billi minħabba l-pandemija u l-effetti soċjoekonomiċi tagħha, din ix-xejra nqalbet fl-2020; billi t-telf huwa stmat li huwa ta' EUR 164 biljun, li terz minnhom jaqgħu f'idejn il-frodisti u l-gruppi tal-kriminalità organizzata; billi dan it-telf jista' jirrappreżenta diskrepanza tal-VAT ta' 13,7 %; billi dan ix-xenarju jitlob għażliet ta' politika ta' strateġija;

G. billi skont ir-Rapport Finali tal-2020 tal-10 ta' Settembru 2020 ta' “Studju u Rapporti dwar id-Diskrepanza tal-VAT fl-Istati Membri tal-EU-28” ippreparat għall-Kummissjoni, id-diskrepanza tal-VAT fl-Istati Membri tvarja ħafna, minn inqas minn 1 % għal aktar minn 33 %;

H. billi dan it-telf huwa ta' detriment għall-baġit tal-UE (il-VAT huwa it-tieni riżorsa proprja tal-UE), għall-baġits nazzjonali, għan-negozji u għan-nies li jgħixu fl-UE;

I. billi l-programm “Fiscalis” għall-2021 sal-2027, b'baġit ta' EUR 269 miljun, għandu l-għan li jiġġieled kontra l-inġustizzja fiskali billi jgħin lill-awtoritajiet nazzjonali tat-taxxa jikkooperaw aħjar sabiex jiġġieldu l-frodi tat-taxxa, l-evażjoni tat-taxxa u l-ippjanar aggressiv tat-taxxa; billi l-programm preċedenti ġab EUR 591 miljun fi dħul għall-UE;

J. billi l-pjattaforma ta' esperti kontra l-frodi tal-Istati Membri, Eurofisc, li nħolqot fl-2010, trid, sabiex tkun effettiva, tissaħħaħ u tiġi pprovduta b'riżorsi suffiċjenti biex twettaq analiżijiet ta' riskju konġunti, tikkoordina investigazzjonijiet u tikkoopera mal-Uffiċċju Ewropew ta' Kontra l-Frodi (OLAF), mal-Europol u mal-Uffiċċju tal-Prosekutur Pubbliku Ewropew, b'mod partikolari bl-għan li tinvestiga l-frodi tal-VAT; billi sistema ta' rati tal-VAT iddifferenzjati u spejjeż tal-konformità għoljin jistgħu jżidu l-frodi;

K. billi ġiet ikkunsidrata l-Opinjoni Nru 11/2020 tal-Qorti tal-Awdituri dwar il-metodu ġdid propost għas-simplifikazzjoni tal-kalkolu tar-riżorsa proprja bbażata fuq il-VAT; billi din l-opinjoni tiddikjara li l-proposta “tissimplifika b'mod sinifikanti l-kalkolu tar-riżorsa proprja tal-Istati Membri bbażata fuq il-VAT meta mqabbla mas-sistema attwali” iżda “identifikat ir-riskju li r-Rata Medja Ponderabbli Pluriennali definittiva tista' ma tkunx rappreżentattiva għall-Istati Membri kollha”;

L. billi l-kriżi soċjoekonomika kkawżata mill-pandemija tal-COVID-19 kienet teħtieġ sforzi fiskali u baġitarji sostanzjali mill-gvernijiet tal-Istati Membri, inklużi fil-forma ta' għajnuna lin-negozji;

M. billi r-riżorsa proprja bbażata fuq il-VAT kienet tammonta għal 11 % tal-baġit tal-UE fl-2019, għal total ta' EUR 17,8-il biljun;

N. billi l-“pjan ta' azzjoni għal tassazzjoni aktar ġusta u aktar sempliċi li tappoġġja l-istrateġija ta' rkupru” tal-Kummissjoni huwa parti mill-istrateġija l-ġdida tal-Unjoni Ewropea għas-simplifikazzjoni, l-adattament għad-diġitalizzazzjoni tal-ekonomija u t-tranżizzjoni ekoloġika tat-tassazzjoni, u l-ġlieda kontra l-frodi u l-evitar tat-taxxa; billi dan il-pjan ta' azzjoni jidentifika kwistjonijiet relatati mal-VAT bħala prijoritajiet, b'enfasi fuq il-ġlieda kontra l-frodi tal-VAT u l-modernizzazzjoni tal-VAT fuq is-servizzi finanzjarji, filwaqt li titqies id-diġitalizzazzjoni tal-ekonomija;

O. billi, mill-adozzjoni tad-Direttiva tal-VAT, is-servizzi finanzjarji, b'xi eċċezzjonijiet, ġew eżenti mill-VAT minħabba li huma suġġetti għal taxxi oħra (bħat-taxxa fuq il-primjums tal-assigurazzjoni);

P. billi l-VAT, bħala taxxa indiretta miġbura minn kull wieħed mis-27 Stat Membru, tinġabar taħt diversi reġimi nazzjonali differenti, u billi huwa possibbli li jiġu identifikati prattiki tajbin minnhom kollu u li jiġu applikati għal riforma madwar l-UE; billi l-eżempji nazzjonali għandhom jitqiesu bħala mudelli li għandhom jiġu kkunsidrati u billi l-Kummissjoni jeħtiġilha taġixxi bħala pjattaforma għall-iskambju ta' tali prattiki tajbin; billi l-bidliet leġiżlattivi nazzjonali introdotti minn Stat Membru wieħed, li joħolqu inċentivi għall-konsumaturi li jitolbu l-fatturi fis-setturi li diffiċli li jiġu ntaxxati, huma wieħed mit-tali eżempji tajbin;

Q. billi l-objettiv ġenerali tad-diġitalizzazzjoni tat-tassazzjoni huwa ċentrali għall-iżgurar tat-trasparenza, tas-sempliċità, tal-obbligu ta' rendikont u tar-rapportar awtomatizzat, u huwa essenzjali għal reġim tal-VAT definittiv, simplifikat u li jibqa' validu fil-futur; billi l-pandemija tal-COVID-19 kienet katalista għall-iżvilupp tad-diġitalizzazzjoni għat-tranżazzjonijiet kollha; billi l-intrapriżi żgħar u ta' daqs medju (SMEs) huma fiċ-ċentru ta' dan il-proċess ta' diġitalizzazzjoni u għandhom ikunu appoġġjati f'dan ir-rigward fl-akkwist tal-aħħar teknoloġija u l-għarfien espert;

R. billi l-VAT hija armonizzata b'mod wiesa' fil-livell tal-UE u huwa riżorsa proprja għall-baġit tal-UE, u għalhekk jirrikjedi kooperazzjoni estensiva fil-livell tal-UE;

S. billi l-Parlament jirrispetta b'mod sħiħ il-prinċipju tas-sovranità tat-taxxa nazzjonali;

Ir-rati tat-taxxa, il-bażijiet għat-taxxa u-diskrepanzi tal-VAT fl-Istati Membri

1. Jilqa' l-fatt li t-tendenza ġenerali hija pożittiva, bid-diskrepanza tal-VAT li tinżel għal 10 % fl-2019 minn 20 % fl-2009 fl-Istati Membri, li jissuġġerixxi li l-frodi tal-VAT fl-UE qed tonqos u li d-dħul mill-VAT bħala proporzjon tal-prodott domestiku gross qed jiżdied;

2. Jistieden lill-Kummissjoni u lill-Istati Membri janalizzaw u jagħmlu skambju tal-aħjar prattiki f'dawk l-Istati Membri li rnexxielhom jevitaw diskrepanza tal-VAT sostanzjali; jappoġġja l-għan li jinstabu soluzzjonijiet tat-taxxa innovattivi f'konformità mar-realtajiet ekonomiċi, soċjali u ambjentali ġodda;

3. Jinnota li skont xi estimi, riforma tat-taxxa ta' dħul newtrali tista' tnaqqas ir-rata standard tal-VAT bħala medja b'seba' punti perċentwali fl-EU-27, minbarra t-tnaqqis fl-ispejjeż tal-konformità; jenfasizza l-fatt li skont dawk l-istimi, id-daqs tat-tnaqqis ivarja bejn l-Istati Membri tal-UE, minn 2 punti perċentwali (l-Estonja) għal 13-il punt perċentwali (il-Greċja); jinnota li din mhijiex l-unika tweġiba għall-bżonn li tiġi trattata l-kumplessità tas-sistema tat-taxxa; josserva li rata standard aktar baxxa tal-VAT tista' tibbenefika lill-konsumaturi, b'mod partikolari l-unitajiet domestiċi b'introjtu baxx; jinnota li l-Istati Membri għandhom il-possibbiltà li jesploraw x'benefiċċji jkollha rata standard imnaqqsa unika għall-kompetizzjoni ġusta fis-suq tagħhom;

4. Huwa tal-fehma li l-applikazzjoni ta' għadd kbir ta' rati mnaqqsa għandha għan leġittimu fis-soċjetà, b'mod partikolari biex titnaqqas ir-rigressività tas-sistema tal-VAT u biex tgħin biex jintlaħqu ċerti objettivi ta' politika nazzjonali, bħall-aċċess għal oġġetti u setturi essenzjali bħas-saħħa u l-ikel, imma li din taggrava wkoll il-kumplessità u l-opaċità tas-sistema tat-taxxa, iżżid l-ispejjeż tal-konformità u tista' tiffaċilita l-frodi; jifhem li l-applikazzjoni ta' rati mnaqqsa tista' twassal għal tnaqqis fil-prezz għall-konsumatur, imma li dan jiddependi minn diversi fatturi oħra; jinnota, għalhekk, li hemm bżonn li jsiru analiżi u valutazzjoni tal-impatt bir-reqqa;

5. Jinnota d-differenzi sinifikanti fir-rati standard applikati fl-Istati Membri u l-kumplessità li dan iġib fis-sistema, anke jekk ikun iġġustifikat minn sistemi ekonomiċi nazzjonali differenti; jissottolinja li din il-kumplessità hija aggravata mill-modi differenti kif jiġu applikati r-rati mnaqqsa, li huwa leġittimu sabiex jintlaħqu l-objettivi soċjali u ambjentali; ifakkar fil-possibbiltà li jiġu applikati rati mnaqqsa ħafna (f'ħames Stati Membri) jew rati ta' parkeġġ (f'ħames Stati Membri) tikkostitwixxi ostaklu addizzjonali għal sistema komuni koerenti u kompletament interoperabbli;

6. Jifhem li s-sistema qed issir dejjem aktar ikkumplikata minħabba r-rati differenti, iżda wkoll minħabba l-eżenzjonijiet u d-derogi, li jridu jkunu eċċezzjonijiet; ifakkar fis-sitwazzjoni speċifika tat-trattament mhux ugwali tal-Istati Membri li ssieħbu qabel u wara l-1992, li għalihom japplikaw regoli differenti; jistieden lill-Kummissjoni tindirizza din il-kwistjoni fi proposti leġiżlattivi futuri;

7. Jinnota li, matul l-aħħar żewġ deċennji, il-Kummissjoni nediet kważi 200 proċedura ta' ksur fuq il-VAT; jistedinha tippreżenta sommarju tal-sejbiet ewlenin ta' dawn il-proċeduri bħala bażi għal proposti leġiżlattivi futuri, b'mod partikolari dwar ir-rati mnaqqsa, l-eżenzjonijiet u n-nuqqas ta' traspożizzjoni;

8. Jinnota li l-pandemija tal-COVID-19 iġġustifikat ir-regoli tal-eċċezzjoni marbuta mal-VAT, li wriet il-ħtieġa ta' livell ta' flessibilità meta jirriżultaw ċirkostanzi urġenti jew mhux mistennija; iħeġġeġ lill-Kummissjoni tikkunsidra dan fi proposti leġiżlattivi futuri marbuta mal-VAT;

9. Josserva li d-diskrepanza tal-VAT titla' u tinżel skont iċ-ċiklu tan-negozju, u li konformità baxxa tat-taxxa xi drabi tkun assoċjata ma' rati standard tal-VAT għoljin, effiċjenza legali u ġudizzjarja aktar baxxa, istituzzjonijiet legali aktar dgħajfa, livelli perċepiti ogħla ta' korruzzjoni u tas-sehem globali tal-ekonomija sotterranja fl-ekonomija usa';

10. Jinnota bi tħassib li xi Stati Membri ġeneralment ma jeżentawx donazzjonijiet in natura mill-VAT, li jwassal biex in-negozji jeqirdu l-prodotti għall-konsumatur, b'mod partikolari ritorni, anke jekk it-tali eżenzjoni hija possibbli skont id-Direttiva tal-VAT eżistenti; jistieden lill-Kummissjoni toħroġ gwida għall-Istati Membri, li tiċċara il-fatt li l-eżenzjonijiet tal-VAT għal donazzjonijiet in natura jkunu kompatibbli mal-liġi eżistenti tal-UE dwar il-VAT sakemm il-proposta tal-Kunsill COM(2018)0020 (l-Artikolu 98(2)) tiġi adottata mill-Istati Membri;

11. Jesprimi dispjaċir għall-fatt li n-nuqqas ta' data disponibbli dwar id-differenzi reġjonali, li tista' tkun limitazzjoni ewlenija fil-kejl tad-diskrepanza tal-VAT; jistieden lill-Kummissjoni tivverifika jekk il-produzzjoni u l-pubblikazzjoni tal-kejl tad-diskrepanza reġjonali tal-VAT tistax tkun għodda siewja fit-titjib tat-trasparenza u fit-tnaqqis tad-diskrepanza tal-VAT;

L-impatt tal-varjetà wiesgħa ta' rati mnaqqsa fuq in-negozji

12. Iqis li d-diversità attwali tar-rati mnaqqsa toħloq piżijiet amministrattivi addizzjonali għan-negozji; jinnota li l-ispiża totali tal-konformità mal-VAT tvarja bejn 1 % sa 4 % tal-fatturat ta' kumpanija fl-Istati Membri; jinnota li d-diġitalizzazzjoni tista' tikkontribwixxi ħafna għat-tnaqqis fl-ispejjeż tal-konformità għan-negozji;

13. Josserva li l-SMEs iħallsu spejjeż tal-konformità proporzjonalment ogħla, billi dawn l-ispejjeż huma fissi u indipendenti mid-daqs tal-kumpanija, u li spejjeż għoljin tal-konformità huma ostaklu għad-dħul fis-suq intern tal-UE; huwa tal-opinjoni, għalhekk, li r-reġimi tal-VAT differenzjati fl-UE jistgħu jaġixxu bħala diżinċentiv għall-kummerċ intra-UE għan-negozji kollha, speċjalment għall-SMEs; jinnota, madankollu, li l-evidenza empirika hija inkonklużiva fir-rigward tal-effetti ta' sistemi tal-VAT differenzjati fuq il-kummerċ internazzjonali, u jekk dawn jistgħux joħolqu kundizzjonijiet inekwi fit-tali kummerċ, b'mod partikolari minħabba spejjeż għoljin tal-konformità, eżenzjonijiet u sistemi ta' rimborż inadegwati:

14. Jieħu nota tal-potenzjal tad-diġitizzazzjoni biex jitnaqqsu l-ispejjeż tal-konformità, għalkemm dawn il-benefiċċji jimmaterjalizzaw biss fit-tul; isostni li l-innovazzjonijiet diġitali ( 28 ) aktarx inaqqsu l-ispejjeż tal-konformità, jgħinu biex tiżdied it-trasparenza tat-tranżazzjonijiet kummerċjali u jnaqqsu l-burokrazija żejda; jisħaq fuq il-ħtieġa li tiġi żgurata s-sigurtà tad-data, il-privatezza tal-individwu u l-kunfidenzjalità korporattiva; jinsisti li n-negozji jeħtieġ li jkunu appoġġjati b'mod sussidjarju ( 29 ) permezz ta' programmi tal-UE, u li l-SMEs u atturi ekonomiċi vulnerabbli oħra b'mod partikolari jeħtieġ li jkunu appoġġjati permezz ta' taħriġ organizzat mill-UE dwar it-tranżizzjoni diġitali, sabiex jibbenefikaw minn u jikkontribwixxu għaliha; jisħaq fuq il-fatt li dan it-tip ta' approċċ ġenerali lejn l-aċċelerazzjoni tad-diġitalizzazzjoni tal-għarfien espert tal-SMEs u operazzjonijiet fil-prattika jista' fl-aħħar mill-aħħar ikun ta' benefiċċju għall-ġbir tal-VAT; jenfasizza l-potenzjal tat-teknoloġija ta' reġistru distribwit għall-prevenzjoni tal-frodi tal-VAT – eż. frodi intra-Komunitarja b'negozjant nieqes– u jħares 'il quddiem għall-proposta leġiżlattiva għall-modernizzazzjoni tal-obbligi ta' rapportar tal-VAT; jistieden lill-Kummissjoni, barra minn hekk, tħejji inizjattiva li tiffoka fuq l-applikazzjoni b'mod faċli tat-teknoloġija ta' reġistru distribwit min-negozjanti u tnaqqis fil-burokrazija żejda;

15. Huwa tal-opinjoni li sabiex jiġu ffaċilitati l-kummerċ u tiżdied iċ-ċarezza legali fis-suq intern, il-Kummissjoni, f'kooperazzjoni mal-Istati Membri, għandha ttejjeb il-bażi tad-data tat-Taxxi fl-Ewropa, portal ta' informazzjoni fuq il-web dwar il-VAT tal-UE għan-negozji; jisħaq fuq il-fatt li l-portal għandu jipprovdi aċċess rapidu, aġġornat u preċiż għal informazzjoni relevanti dwar l-implimentazzjoni tas-sistema tal-VAT fl-Istati Membri differenti, u b'mod partikolari dwar ir-rati tal-VAT korretti għal oġġetti u servizzi differenti fl-Istati Membri differenti, u l-kondizzjonijiet għal rata żero ta' VAT; jinnota li dan il-portal jista' jgħin biex tiġi indirizzata d-diskrepanza attwali tal-VAT; jipproponi li jiġi introdott il-Punt Uniku ta' Servizz tal-UE fil-portal ta' informazzjoni fuq il-web dwar il-VAT tal-UE;

16. Jirrimarka għall-Punt Uniku ta' Servizz tal-EU bħala eżempju ta' innovazzjoni diġitali li tippermetti lin-negozji tal-UE li jissimplifikaw il-kontijiet tal-VAT tagħhom u għalhekk l-ispejjeż tal-konformità fil-qasam tal-bejgħ tal-kummerċ elettroniku fl-UE; jinnota li tnaqqis bħal dan fl-ispejjeż tal-konformità huwa partikolarment ta' benefiċċju għall-SMEs; jieħu nota tar-rieda tal-Kummissjoni li tipproponi, għall-2022/2023, emenda għad-Direttiva tal-VAT bl-għan li tkompli tespandi l-kamp ta' applikazzjoni tal-Punt Uniku ta' Servizz tal-VAT; jistieden lill-Kummissjoni tesplora kif tespandi l-kamp tal-applikazzjoni tal-Punt Uniku ta' Servizz;

17. Jistieden lill-Istati Membri jżidu u jtejbu l-kooperazzjoni bejniethom u japplikaw bis-sħiħ is-sett ta' regoli dwar l-iskambju tad-data tal-ħlas tal-VAT biex jiġi ffaċilitat l-kxif tal-frodi tat-taxxa fi tranżazzjonijiet ta' kummerċ elettroniku transfruntiera, li ġew adottati fi Frar 2020;

18. Jinnota li l-Istati Membri diġà qegħdin jużaw teknoloġiji ġodda biex itejbu l-effiċjenza tal-kontrolli fuq ix-xiri domestiku għall-finijiet tat-taxxa; jifhem li dawn il-miżuri nazzjonali iridu jitqiesu fi kwalunkwe riforma tas-sistema tal-VAT bħala prattiki tajbin li għandhom jiġu kkunsidrati; huwa favur aktar koordinazzjoni bejn l-Istati Membri f'dan ir-rigward, sabiex ikunu ffaċilitati t-tranżazzjonijiet transfruntiera, mingħajr spejjeż eċċessivi għall-operaturi u l-konsumaturi; jistieden lill-Kummissjoni tippreżenta proposti konkreti għall-promozzjoni ta' sistema aktar effiċjenti ta' skambju ta' informazzjoni dwar it-tranżazzjonijiet tal-VAT intra-UE u biex tkun interoperabbli mal-mekkaniżmi nazzjonali; huwa favur l-espansjoni tal-fatturazzjoni elettronika u jitlob l-introduzzjoni ta' standard tal-fatturazzjoni elettronika tal-UE li jarmonizza, b'mod partikolari, l-informazzjoni misjuba f'fattura elettronika sabiex tiġi ffaċilitata l-interoperabilità transfruntiera, tiġi żgurata l-konformità legali, tiżdied it-trasparenza fit-tranżazzjonijiet kummerċjali u b'hekk jiġu llimitati l-frodi u l-iżbalji;

19. Jissottolinja l-urġenza li tiġi indirizzata l-frodi transfruntiera tal-VAT u l-frodi karusell permezz tal-implimentazzjoni xierqa tal-iskambju effiċjenti tal-mekkaniżmi tal-informazzjoni u mezzi adegwati (kemm umani, finanzjarji, tekniċi u teknoloġiċi) għall-awtoritajiet nazzjonali u awtoritajiet oħra bħall-OLAF; jisħaq fuq il-kontribut siewi ta' organiżmi bħall-Eurofisc; ifakkar fir-rwol ta' fornituri ta' servizzi ta' pagament u l-ħtieġa li jiġu ggarantiti standards għoljin ta' rappurtar dwar il-VAT; jikkunsidra li huwa meħtieġ li jirċievi studju tal-impatt mill-Kummissjoni biex jivvaluta l-introduzzjoni ta' mekkaniżmu tar-reverse charge ġeneralizzat f'diversi Stati Membri wara l-implimentazzjoni tad-Direttiva tal-Kunsill fuq l-applikazzjoni temporanja ta' mekkaniżmu tar-reverse charge ġeneralizzat relatat mal-provvisti ta' oġġetti u servizzi 'il fuq minn ċertu limitu ( 30 ) , sabiex tiġi miġġielda l-frodi intra-komunitarja b'negozjant nieqes, u biex jiġi vvalutat, b'mod partikolari, l-impatt tagħha fuq il-ġlieda kontra kull tip ta' frodi tal-VAT u l-konsegwenzi għall-ispejjeż tal-konformità tan-negozji;

20. Josserva li l-varjetà wiesgħa ta' rati tista' tikkawża distorsjoni tal-prezzijiet fis-suq intern, billi toħloq inċentivi għal xiri transfruntier; jinnota li b'mod partikolari, id-diversifikazzjoni tar-rati tal-VAT toħloq inċentiva biex jiġu sfruttati d-differenzi fil-prezzijiet bejn il-pajjiżi billi ċċaqlaq il-konsum lejn Stati Membri b'rati tal-VAT aktar baxxi, u xxekkel il-ġbir tad-dħul mill-gvernijiet;

21. Ifakkar fil-fatt li l-kumpaniji jeħtieġu aċċess simplifikat u ċentralizzat għal informazzjoni dwar ir-rati, ir-rati korretti tal-VAT għal oġġetti u servizzi differenti fl-Istati Membri differenti, u l-kundizzjonijiet għal rata żero ta' VAT, kif ukoll regoli tal-VAT ċari u mhux ambigwi biex jiffaċilitaw in-negozju transfruntier u jnaqqsu l-piżijiet amministrattivi tagħhom; jilqa', f'dan ir-rispett, il-metodu simplifikat u diġitalizzat għar-reġistrazzjoni, permezz ta' portal online, għall-iskema tal-VAT għan-negozji ż-żgħar li jinvolvu ruħhom f'attivitajiet transfruntiera, li jnaqqas l-ispejjeż u l-piżijiet amministrattivi; jinnota li 26 mis-27 Stat Membru jużaw rati mnaqqsa bħala parti inerenti tal-politiki fiskali u soċjali tagħhom; ifakkar fil-fatt li portal ta' informazzjoni komuni fuq il-web dwar l-implimentazzjoni ta' sistemi tal-VAT fi Stati Membri differenti tinkoraġġixxi n-negozju transfruntier u tnaqqas l-piżijiet amministrattivi tal-kumpaniji;

22. Jilqa' t-tendenza pożittiva tat-tnaqqis fl-ispejjeż tal-konformità permezz tad-diġitalizzazzjoni kontinwa tan-negozji u tal-amministrazzjoni pubblika; jinnota li fil-pajjiżi tal-OECD, iż-żmien meħtieġ għall-konformità tat-taxxa niżel minn 230 siegħa għal 162 siegħa bejn l-2006 u l-2020, primarjament minħabba l-adozzjoni ta' sistemi ta' arkivjar u ħlas elettroniċi ( 31 )

23. Jisħaq fuq il-fatt li sistema tal-VAT imfassla tajjeb hija newtrali u ma għandhiex taffettwa l-kummerċ, iżda li fil-prattika dan il-prinċipju huwa diffiċli li jiġi vverifikat fil-livell globali minħabba l-prattika ta' eżenzjonijiet tal-VAT, in-nuqqas ta' sistemi ta' rimborż u l-varjetà kbira ta' rati, li jwasslu għal spejjeż tal-konformità ogħla; ifakkar li sistema tal-VAT effettiva tikkontribwixxi għall-ġlieda kontra l-evażjoni tat-taxxa u l-ottimizzazzjoni tat-taxxa; jisħaq fuq il-fatt li aktar u aktar SMEs huma lesti jinnegozjaw fl-UE, speċjalment permezz ta' tranżazzjonijiet online, u li s-sistema tal-VAT tal-UE għandha tkun immirata lejn l-iffaċilitar tat-tkabbir transfruntier;

24. Jinnota li l-evidenza empirika turi li s-sistema attwali ta' rati tal-VAT multipli hija regressiva fl-Istati Membri meta titkejjel bħala perċentwal tal-introjtu nett, imma għandha t-tendenza li tkun proporzjonali jew xi ftit progressiva fil-biċċa l-kbira tal-Istati Membri meta titkejjel bħala perċentwal tan-nefqa; jinnota wkoll li meta jitkejlu f'termini ta' nefqa, ir-rati tal-VAT imnaqqsa jew ta' rata żero li jeżistu bħalissa jgħinu biex jagħmlu l-VAT aktar progressiv meta mqabbel mas-sistemi tal-VAT b'rata unika; jinnota, barra minn hekk, li l-evidenza turi wkoll li huma biss dawk ir-rati tal-VAT li huma mnaqqsa bl-għan li jappoġġjaw l-unitajiet domestiċi b'introjtu baxx (bħal rati mnaqqsa fuq l-ikel) li jagħmlu l-VAT aktar progressiv; jistieden lill-Istati Membri, meta jkunu qed jimplimentaw ir-rati mnaqqsa tal-VAT, biex jagħmlu dan bl-għan speċifiku li jappoġġjaw l-unitajiet domestiċi b'introjtu baxx;

25. Jenfasizza li l-Istati Membri għandhom jitħallew japplikaw rati żero ta' VAT fuq oġġetti essenzjali;

L-impatt ta' rati tal-VAT imnaqqsa fuq il-konsumaturi u fuq l-objettivi soċjali u ambjentali

26. Josserva li l-applikazzjoni ta' rati mnaqqsa ma twassalx sistematikament għal tnaqqis permanenti fil-prezzijiet għall-konsumatur u li l-effettività ta' rata mnaqqsa tiddependi minn numru ta' fatturi, bħal kemm in-negozji jgħadduha lill-konsumaturi, it-tul ta' żmien tagħha, l-estent tat-tnaqqis u l-kumplessità tas-sistema tar-rata; jisħaq fuq il-fatt li l-proċess biex jingħadda t-tnaqqis kollu għalhekk huwa wieħed kumpless u ma għandux jiġi kkunsidrat mingħajr valutazzjoni tal-impatt tajba; jinnota li filwaqt li r-rati mnaqqsa jew żero tal-VAT eżistenti huma ta' benefiċċju proporzjonali akbar għall-unitajiet domestiċi b'introjtu baxx fl-UE (imkejla bħala proporzjon tan-nefqa), huma tipikament ta' benefiċċju akbar għall-unitajiet domestiċi b'introjtu għoli f'termini (flus kontanti) assoluti; jinnota, għalhekk, li jeħtieġ li jsiru analiżijiet u valutazzjonijiet tal-impatt estensivi biex ikun żgurat li t-tnaqqis japplika biss fejn ikun ta' benefiċċju għall-unitajiet domestiċi b'introjtu baxx;

27. Jenfasizza l-fatt li r-rati mnaqqsa normalment isegwu l-iskop leġittimu li jiżguraw li l-oġġetti essenzjali jkunu aċċessibbli għal kulħadd; jisħaq fuq il-ħtieġa li r-rati mnaqqsa tal-VAT fuq in-neċessitajiet (eż. l-ikel) għandhom it-tendenza li jagħmlu l-VAT aktar progressiv; jisħaq fuq il-fatt li r-rati mnaqqsa jistgħu jkunu aktar effettivi f'soċjetajiet b'disparitajiet sinifikanti fl-introjtu u b'livell għoli ta' inugwaljanza soċjali u ekonomika; jinnota li l-evidenza empirika dwar l-effettività tar-rati mnaqqsa tal-VAT fil-promozzjoni tal-oġġetti ambjentali jew mixtieqa fis-soċjetà hija skarsa u ambigwa;

28. Huwa mħasseb sew dwar in-natura regressiva tat-taxxi tal-konsum; jisħaq fuq il-fatt li l-VAT għandu jinżamm f'rati baxxi minħabba li jagħmel piż sproporzjonat fuq l-unitajiet domestiċi b'introjtu aktar baxx, li jaċċentwa l-inugwaljanza fid-distribuzzjoni tal-ġid;

29. Josserva li l-effettività tar-rati mnaqqsa tal-VAT fil-promozzjoni ta' oġġetti ekoloġiċi xorta hija diffiċli biex tiġi vvalutata minħabba nuqqas ta' evidenza empirika, għalkemm f'ċerti studji tal-każ u skont ċerti mudelli, jistgħu jitkejlu l-impatti pożittivi; jisħaq, madankollu, fuq il-fatt li sabiex jiġi promoss il-konsum ekoloġiku, huwa ta' importanza kbira li l-Istati Membri jneħħu gradwalment ir-rati żero ta' VAT kollha u r-rati imnaqqsa għall-oġġetti u servizzi ekoloġiċi li jagħmlu l-ħsara lill-ambjent; jistieden lill-Istati membri jneħħu gradwalment ir-rati mnaqqsa għall-oġġetti u servizzi li jniġġsu ħafna sal-2030 biex jintlaħqu l-objettivi klimatiċi tal-UE stabbiliti fil-Patt Ekoloġiku Ewropew; jistieden lill-Istati Membri jistudjaw l-implimentazzjoni ta' mekkaniżmi ta' kumpens biex jgħinu lill-unitajiet domestiċi b'introjtu baxx biex ilaħħqu mat-tnaqqis fl-introjtu nett li jirriżulta minn rati ogħla tal-VAT għall-oġġetti u servizzi li jniġġsu;

30. Jisħaq, f'dan ir-rigward, li ir-rati mnaqqsa għandhom jikkunsidraw is-sostenibbiltà tal-finanzi pubbliċi; jinnota li razzjonalizzazzjoni mfassla biex tinkiseb sistema tal-VAT uniformi għandha tikkunsidra l-applikazzjoni storika u temporanja tar-rati mnaqqsa, sakemm kundizzjonijiet oħra jkunu sodisfatti;

31. Jisħaq fuq il-fatt li l-evidenza tissuġġerixxi li r-rati mnaqqsa tal-VAT ħafna drabi jkunu strument pjuttost ineffiċjenti biex jinkisbu l-objettivi soċjali jew ambjentali peress li jwasslu għal spejjeż konsiderevoli għall-gvernijiet minħabba d-daqs tad-diskrepanza tar-rata, dħul imnaqqas mit-taxxa, żieda fl-ispejjeż amministrattivi, verifiki u spezzjonijiet għaljin, pressjoni minn spejjeż tal-konformità tar-rappreżentattivi soċjali u ekonomiċi, distorsjonijiet ekonomiċi jew saħansitra l-evażjoni tat-taxxa, u diffikultajiet biex jintlaħqu l-gruppi fil-mira;

32. Jinnota li biex issir valutazzjoni sħiħa tal-effiċjenza u l-effettività ta' rati tal-VAT mhux standard, huwa meħtieġ li jitqabblu ma' strumenti ta' politika alternattivi; huwa tal-fehma li dawn il-miżuri jistgħu jkunu għodod aktar effettivi, flessibbli, viżibbli u kosteffettivi biex jintlaħqu dawn l-objettivi soċjali u ambjentali, jekk jintużaw b'mod effiċjenti mill-gvernijiet; jinnota, madankollu, li dawn l-istrumenti huma fil-qalba tas-sovranità fiskali nazzjonali u huma inklużi f'kompetenzi nazzjonali għaliex m'hemmx leġiżlazzjoni tal-UE li tarmonizzahom; jirrimarka li madankollu dawn iridu jirrispettaw il-politika tal-kompetizzjoni tal-UE;

33. Jisħaq fuq il-fatt li sistema uniformi tal-VAT, flimkien ma' strumenti ta' politika alternattivi u pakkett ta' riformi soċjali u strumenti tat-taxxa ambjentali, huma kollha għażliet li jistgħu jiġu esplorati meta titfassal sistema tat-taxxa ekonomika, soċjali, ekoloġika u olistika effettiva, sakemm dawn ma jpoġġux piż bla bżonn fuq l-unitajiet domestiċi b'introjtu baxx; jinnota li New Zealand għandha sistema tal-VAT b'rata fissa uniformi ta' 15 % u tapplika kreditu ta' taxxa għal unitajiet domestiċi b'introjtu baxx; jinnota li n-New Zealand għandha sistema tal-VAT uniformi b'rata fissa ta' 15 % u tapplika kreditu tat-taxxa għall-unitajiet domestiċi b'introjtu baxx; jirrimarka li s-sussidji b'rata fissa u l-kampanji ta' informazzjoni jistgħu jkunu għażla għall-promozzjoni tal-beni skont il-mertu;

Konklużjoni

34. Ifakkar fil-fatt li d-dħul mill-VAT huwa wieħed mill-aktar sorsi importanti ta' dħul pubbliku, li bħala medja jammonta għal madwar 21 % tad-dħul totali mit-taxxa fl-UE; jinnota li d-diskrepanza tal-VAT hija medja ta' 10 %, u li l-VAT huwa wkoll riżorsa proprja għall-baġit tal-UE; jisħaq fuq il-fatt li kwalunkwe tnaqqis fil-bażi tal-VAT jista' jwassal għal inqas dħul għall-finanzi pubbliċi; jistieden lill-awtoritajiet nazzjonali tat-taxxa biex jieħdu inizjattivi biex inaqqsu d-diskrepanza tal-VAT sabiex itejbu l-finanzi pubbliċi, speċjalment fid-dawl tat-tnaqqis tar-reċessjoni ekonomika kkawżata mill-pandemija tal-COVID-19, u biex iżidu r-riżorsi proprji tal-UE;

35. Jilqa', f'dan ir-rigward, il-fatt li nkiseb progress sinifikanti dwar il-kooperazzjoni bejn l-awtoritajiet tat-taxxa tal-Istati Membri matul l-aħħar deċennju; jappoġġja diskussjonijiet ulterjuri bejn l-Istati Membri sabiex tissaħħaħ il-kooperazzjoni amministrattiva;

36. Japprova s-sejbiet tal-istudju ta' DIW Econ, li jisħaq fuq il-fatt li bħala medja, ġiet applikata r-rata standard għal 71 % tal-bażi għat-taxxa totali fl-Istati Membri fl-2019; jirrimarka li l-ispejjeż tal-konformità tas-sistemi tal-VAT diversifikati jistgħu jitnaqqsu b'ħafna bid-diġitalizzazzjoni kontinwa tan-negozji u l-amministrazzjonijiet pubbliċi; jirrimarka li l-ispejjeż ta' sistemi tal-VAT diversifikati fuq in-negozji, b'mod partikolari l-SMEs, id-distorsjonijiet li dawn jistgħu jikkawżaw fis-suq intern u fil-kummerċ, u l-impatt tagħhom fuq il-gvernijiet f'termini ta' telf ta' dħul jeħtieġ li jiġu vvalutati bir-reqqa sabiex tinkiseb sistema tal-VAT koeżiva, ġusta u effiċjenti fl-UE; jinnota li rati mnaqqsa fuq in-neċessitajiet (eż. l-ikel) għandhom tendenza li jagħmlu l-VAT aktar progressiv u li l-unitajiet domestiċi b'introjtu baxx jibbenefikaw minn rati mnaqqsa tal-VAT anke jekk huma għodda inqas suffiċjenti biex jinkisbu l-objettivi tad-distribuzzjoni tad-dħul u dawk ambjentali;

37. Jinnota li d-diffikultajiet fit-tnaqqis tad-diskrepanza tal-VAT bejn l-Istati Membri huma kkawżati minn kombinazzjoni ta' fatturi, bħall-ħtieġa li jinżammu numru ta' eżenzjonijiet tal-VAT għal ċerti oġġetti u servizzi u r-rieda tal-Istati Membri li jżommu rati mnaqqsa ta' mill-inqas 5 %; jirrikonoxxi li l-Istati Membri jeħtieġ li jżommu l-flessibilità biex jistabbilixxu r-rati tal-VAT tagħhom stess minħabba l-importanza ta' din it-taxxa bħala strument baġitarju;

38. Jitlob sistema tal-VAT issimplifikata u modernizzata b'limiti fuq l-eżenzjonijiet u r-rati mhux standard li għandhom jiġu introdotti bl-għan li tiġi promossa l-kompetittività ġusta u effiċjenti fin-negozji fis-suq intern, jitnaqqsu l-ispejjeż tal-konformità u tittejjeb il-konformità volontarja; jinnota li sistema tal-VAT simplifikata bħal din xorta tkun tibbenefika minn Punt Uniku ta' Servizz sabiex jitnaqqsu l-ispejjeż tal-konformità għal kumpaniji tal-UE u tingħata spinta lill-kummerċ intra-UE; jieħu nota tal-proposta ta' dik li kienet il-presidenza tal-Kunsill Portugiż u l-presidenza attwali tal-Kunsill Sloven li b'mod gradwali jitneħħew ir-rati żero ta' VAT kollha u r-rati mnaqqsa fuq l-oġġetti u s-servizzi li jagħmlu ħsara lill-ambjent fil-livell tal-Istati Membri, bħall-fjuwils fossili, il-pestiċidi kimiċi u l-fertilizzanti kimiċi; jitlob li tiġi studjata l-implimentazzjoni ta' miżuri soċjali għall-unitajiet domestiċi b'introjtu baxx biex tikkumpensa għat-tnaqqis fl-introjtu nett li jirriżulta mir-rati ogħla tal-VAT għall-oġġetti u servizzi li jniġġsu; iħeġġeġ lill-Istati Membri jadottaw malajr il-proposta għal direttiva riveduta dwar ir-rati tal-VAT ( 32 )

39. Jisħaq fuq il-fatt li d-diskrepanza tal-VAT tiddependi ħafna minn taħlita ta' fatturi fl-Istati Membri kollha, bħal-lakuni leġiżlattivi, nuqqas ta' riżorsi u l-effiċjenza diġitali fl-amministrazzjonijiet tat-taxxa, l-ineffettività tal-miżuri ta' infurzar u kontroll, b'mod partikolari dawk kontra l-evażjoni u l-evitar tat-taxxa, u l-ippjanar aggressiv tat-taxxa; jistieden, f'dan ir-rigward, lill-Istati Membri biex itejbu l-kooperazzjoni amministrattiva u jtejbu l-prestazzjoni tal-awtoritajiet nazzjonali tat-taxxa; jilqa' l-għodda tal-Analiżi tan-Networks ta' Tranżazzjonijiet u jappoġġja l-istabbiliment ta' kooperazzjoni msaħħa bejn il-membri tal-Eurofisc biex il-frodi karusell tinkixef malajr; jistieden lill-Konferenza dwar il-Futur tal-Ewropa tindirizza din il-kwistjoni fil-kuntest tal-protezzjoni tal-interessi finanzjarji tal-UE;

40. Jikkunsidra illi huwa meħtieġ li tiġi esplorata introduzzjoni aktar armonizzata tal-fatturazzjoni elettronika fl-Istati Membri kollha, lil hinn mill-użu obbligatorju attwali fl-akkwist pubbliku fl-UE, minħabba li din uriet li hija għodda effettiva fil-ġlieda kontra l-frodi u l-evażjoni fil-pajjiż fejn ġiet introdotta wkoll għal tipi oħra ta' tranżazzjonijiet, u wasslet ukoll għal simplifikazzjoni akbar u spejjeż tal-konformità mnaqqsa;

41. Ifakkar fl-importanza tal-indipendenza u l-karattru mhux partiġġjan tal-Osservatorju tat-Taxxa tal-UE, li nħoloq fuq inizjattiva tal-Parlament; jisħaq fuq il-fatt li l-programm Fiscalis għall-2021-2027 huwa għodda essenzjali biex tiġi żgurata l-kooperazzjoni effiċjenti u kostruttiva bejn l-awtoritajiet tat-taxxa;

42. Ifakkar fil-fatt li l-effettività tar-rati mnaqqsa bħala għodda politika trid dejjem tiġi vvalutata fil-kuntest speċifiku ta' għodod politiċi eżistenti oħra; iżid li r-rati mnaqqsa ħafna drabi huma kumplimentari għall-għodod eżistenti tal-politika soċjali u ambjentali, u li l-inċentivi diretti tat-taxxa huma strumenti li jippermettu l-immirar aħjar tal-unitajiet domestiċi b'introjtu baxx – eż. limitu mingħajr taxxa u rati tat-taxxa progressivi – u ġeneralment jinvolvu spejjeż aktar baxxi, sakemm jiġu ssodisfati kundizzjonijiet oħra;

43. Jisħaq fuq il-ħtieġa ta' tranżizzjoni lejn sistema tal-VAT definittiva bbażata fuq il-prinċipju tat-tassazzjoni fil-pajjiż tad-destinazzjoni; iħeġġeġ lill-Kunsill jadotta, mill-aktar fis possibbli, il-proposta għal direttiva tal-25 ta' Mejju 2018 (COM(2018)0329) minħabba l-grad tat-telf ta' riżorsi baġitarji nazzjonali u tal-UE taħt is-sistema attwali; jenfasizza, f'dan ir-rigward, il-prinċipji ewlenin tas-sistema tal-VAT definittiva prospettiva għat-tassazzjoni transfruntiera tal-oġġetti intra-UE fid-destinazzjoni u l-ħlas u l-ġbir tal-VAT fl-Istat Membru tad-destinazzjoni mill-fornitur;

44. Jistieden lill-Kummissjoni ssegwi dan ir-rapport bi proposti leġiżlattivi konkreti, li jindirizzaw is-suġġetti speċifiċi msemmija hawn fuq; jistieden lill-Kunsill japprezza d-djalogu u l-kooperazzjoni mal-Parlament fis-segwitu ta' riforma xierqa tas-sistema tal-VAT, filwaqt li jiġu kkunsidrati dawn il-proposti, kif ukoll il-ħtieġa fundamentali li jiġi ggarantit il-karattru demokratiku tal-bidliet tal-politika ta' tassazzjoni tal-UE;

45. Jappoġġja l-proposta tal-Qorti tal-Awdituri ( 33 ) biex jitqies l-istabbiliment ta' mekkaniżmu li jirrevedi r-rata medja ponderata multiannwali matul il-perjodu kopert mill-qafas finanzjarju multiannwali sabiex jiġu evitati d-distorsjonijiet fil-livell ta' kontribuzzjonijiet abbażi tal-VAT matul dan il-perjodu jekk Stat Membru jiddeċiedi li jibdel il-politika tal-VAT tiegħu;

46. Jinnota li d-Direttiva tal-VAT hija soġġetta għall-approvazzjoni anonima fil-Kunsill f'konformità mal-Artikolu 113 TFUE;

47. Ifakkar fil-merti tan-numru ta' identifikazzjoni tal-kontribwent bħala strument utli biex tiġi ggarantita l-konformità mal-obbligi tat-taxxa u r-rispett lejhom; jistieden lill-Kummissjoni u lill-Istati Membri jesploraw il-possibbiltajiet kollha tan-numru ta' identifikazzjoni tal-kontribwent bħala mekkaniżmu biex jiġu ssalvagwardjati standards ta' effiċjenza għoljin għar-rappurtar;

48. Jappoġġja l-idea li jitwessa' l-ambitu tal-Punt Uniku ta' Servizz tal-VAT, li ilu stabbilit mill-2015, biex jinkludi d-dikjarazzjoni u l-ħlas tal-VAT; jissottolinja l-ħtieġa li l-adattament tal-Punt Uniku ta' Servizz ikun immirat b'mod speċifiku lejn l-espansjoni tal-kummerċ elettroniku;

49. Jistieden lill-Kummissjoni tivvaluta l-qafas attwali u tipproponi proposti leġiżlattivi konkreti dwar il-verifika tat-tranżazzjonijiet transfruntiera, li jridu jissaħħu biex jiġi assigurat il-VAT; jissottolinja, f'dan ir-rigward, il-ħtieġa li jiġu indirizzati b'mod speċifiku l-opportunitajiet li jirriżultaw mill-użu ta' teknoloġiji diġitali ġodda, bi standards għoljin ta' protezzjoni tad-data u ta' privatezza bħala korollarji tad-drittijiet tal-kontribwent;

50. Ifakkar fl-importanza li tiġi ggarantita t-traspożizzjoni kompleta u l-implimentazzjoni xierqa tal-pakkett tal-kummerċ elettroniku tal-VAT; jistieden lill-Kummissjoni tevalwa l-istat preżenti f'dan ir-rigward u tippreżenta proposti konkreti biex jiġu adattati r-regoli, fejn hemm bżonn, filwaqt li tikkunsidra t-tkabbir esponenzjali; jinnota li hemm diskrepanza konsiderevoli fil-ġbir tal-VAT fis-settur tal-kummerċ elettroniku; jistieden lill-Kummissjoni tistudja l-konklużjonijiet tar-rapport speċjali tal-Qorti Ewropea tal-Awdituri fuq il-kwistjoni, sabiex tingħalaq id-diskrepanza fil-ġbir;

51. Ifakkar fl-importanza ta' djalogu aktar mill-qrib mas-sħab internazzjonali, prinċipalment is-sħab tan-negozju l-aktar relevanti, fir-rigward tal-VAT; iqis li din il-kooperazzjoni għandha tibda bi u tibbaża fuq il-prinċipju tal-kooperazzjoni amministrattiva, sabiex tiġi ggarantita loġika effettiva ta' skambju ta' informazzjoni li tista' ssaħħaħ il-ġlieda kontra skemi li jwasslu għal frodi jew evażjoni;

52. Jinnota l-intenzjoni tal-Kummissjoni li tibdel in-natura tal-Kumitat tal-VAT tagħha u l-objettiva tiegħu fir-rigward ta' kumitat futur tal-komitoloġija; jissottolinja l-ħtieġa li jserraħ fuq il-pożizzjoni tal-Parlament fuq din il-kwistjoni; ifakkar fil-ħtieġa li jiġi ggarantit rispett sħiħ lejn il-qafas istituzzjonali tal-UE dwar it-tassazzjoni u d-distribuzzjoni tal-kompetenzi fir-rigward tat-tassazzjoni indiretta;

o

o o

53. Jagħti istruzzjonijiet lill-President tiegħu biex tgħaddi din ir-riżoluzzjoni lill-Kunsill, lill-Kummissjoni kif ukoll lill-gvernijiet u lill-parlamenti tal-Istati Membri.

(1) ĠU L 145, 13.6.1977, p. 1.

(2) ĠU L 347, 11.12.2006, p. 1.

(3) ĠU L 348, 29.12.2017, p. 7.

(4) ĠU L 311, 7.12.2018, p. 3.

(5) ĠU L 310, 2.12.2019, p. 1.

(6) ĠU L 62, 2.3.2020, p. 13.

(7) ĠU L 62, 2.3.2020, p. 7.

(8) ĠU L 77, 23.3.2011, p. 1.

(9) ĠU L 348, 29.12.2017, p. 1.

(10) ĠU L 348, 29.12.2017, p. 32.

(11) ĠU L 259, 16.10.2018, p. 1.

(12) ĠU L 313, 4.12.2019, p. 14.

(13) ĠU L 40, 13.2.2020, p. 114.

(14) ĠU L 188, 28.5.2021, p. 1.

(15) Id-dħul fis-seħħ ġie differit għall-1 ta' Lulju 2022.

(16) ĠU C 449, 23.12.2020, p. 295.

(17) ĠU C 474, 24.11.2021, p. 182.

(18) ĠU C 15, 12.1.2022, p. 270.

(19) ĠU C 94 E, 3.4.2013, p. 5.

(20) ĠU C 224, 27.6.2018, p. 107.

(21) ĠU C 108, 26.3.2021, p. 8.

(22) ĠU C 15, 12.1.2022, p. 204.

(23) Testi adottati, P9_TA(2021)0392.

(24) ĠU 71, 14.4.1967, p. 1301.

(25) ĠU 71, 14.4.1967, p. 1303.

(26) Kif deskritta fil-Pjan ta' Azzjoni tal-UE dwar żona unika tal-VAT fl-UE.

(27) COM(2018)0329.

(28) Bħall-intelliġenza artifiċjali, il-big data u t-teknoloġija tal-blockchain.

(29) Dan ifisser li l-appoġġ jiġi l-ewwel mill-Istati Membri, imbagħad mill-UE.

(30) Id-Direttiva tal-Kunsill (UE) 2018/2057 tal-20 ta' Diċembru 2018 li temenda d-Direttiva 2006/112/KE dwar is-sistema komuni ta' taxxa fuq il-valur miżjud fir-rigward tal-applikazzjoni temporanja ta' mekkaniżmu tar-reverse charge ġeneralizzat b'rabta mal-provvisti ta' merkanzija u servizzi 'l fuq minn ċertu livell limitu (ĠU L 329, 27.12.2018, p. 3).

(31) Studju tal-PWC u l-World Bank Group tas-26 ta' Novembru 2019 bit-titolu “Paying Taxes 2020: The changing landscape of tax policy and administration across 190 economies” (Il-Ħlas tat-Taxxi fl-2020: Ix-xenarju li qed jinbidel tal-politika u l-amministrazzjoni tat-taxxa f'190 ekonomija), p. 27.

(32) COM(2018)0020.

(33) Opinjoni Nru 11/2020.